‘Dros-verkragting’: Beskuldigde in hofDie beskuldigde in die hof. Foto: Jonisayi Maromo/ANA Die 20-jarige man wat daarvan beskuldig word dat hy ŉ sewejarige meisie glo in die toilet van ŉ Dros-restaurant in Silverton verkrag het, het Dinsdag weer in die Pretoria-landdroshof verskyn. Die saak teen die beskuldigde is tot 1 November uitgestel. Volgens die staat is daar nog uitstaande forensiese uitslae. Adv. Sanet Jacobson, staatsaanklaer, het intussen ook versoek dat die beskuldigde se selfoon ingehandig word vir ontleding. Riaan du Plessis, die beskuldigde se regsverteenwoordiger, het egter gesê sy kliënt hoef nie moontlik inkriminerende inligting te voorsien nie. Die landdros het gelas die staat moet ŉ aansoek indien om die beskuldigde se selfoon te bekom. eNCA het berig regsverteenwoordigers van media-instansies het met die aanvang van die hofverrigtinge ŉ aansoek ingedien dat daar foto’s van die beskuldigde geneem mag word. Die Dros-restaurant in Silverton. Foto: Oupa Mokoena/ANA Die staat het nie die aansoek teengestaan nie, maar Du Plessis het wel. Die landdros het, nadat die onderskeie partye se argumente aangehoor is, beslis foto’s mag voor en ná die hofverrigtinge geneem word. Die hof het hierna kortliks verdaag voor die beskuldigde teruggekeer het, met ŉ sweetpaktop met ŉ kappie oor sy kop. Du Plessis het toe die hofverrigtinge hervat, uitgebrei oor die beserings wat sy kliënt glo tydens sy inhegtenisneming en daarna opgedoen het. Volgens Du Plessis het sy kliënt beserings aan sy oor, nek en kop opgedoen nadat hy glo met ŉ gebreekte bottel aangeval is by die Dros tydens sy inhegtenisneming. Du Plessis beweer sy kliënt is ook deur die polisie aangerand. Foto: Jonisayi Maromo/ANA Die beskuldigde word aangekla van verkragting, die besit van dwelms en aanranding met die opset om ernstig te beseer. Hy is op 22 September in hegtenis geneem nadat hy glo die meisie in die vrouetoilet van die Dros-restaurant in die Silverwater Crossing-sentrum in Silverton verkrag het. Die beskuldigde het glo die kind na die badkamer gevolg, haar uit die vrouetoilette gegryp, haar mond toegedruk en haar na die manstoilette geneem waar die verkragting na bewering plaasgevind het. Toe die meisie se ma na haar gaan soek, het sy ŉ geraas uit die manstoilette gehoor, maar die deur was glo geblokkeer. Nadat sy dit volgens ŉ ooggetuie oopgedwing het, het sy op die man afgekom. Hy én haar kind was albei na bewering naak. Verteenwoordigers van verskeie politieke partye en burgerlike groepe het voor die hof saamgedrom. Die metropolisie het die omgewing rondom die hof beveilig en motoriste opdrag gegee om alternatiewe roetes te gebruik. Solly Msimanga buite die hof. Foto: ANA. Lesego Makhubela, die woordvoerder vir die ANC in Tshwane, het gesê die party is diep bekommerd oor die styging in misdaad teen vroue en kinders. “Ons moet ŉ einde bring aan hierdie soort misdrywe,” het Makhubela gesê. Solly Msimanga, burgemeester van die Tshwane-metro, was saam met ander DA-lede by die hof en het plakkate rondgeswaai. Naby hulle was ŉ groep van die Black First Land First-beweging en lede van die EFF was ook teenwoordig. Lede van die polisie se eenheid vir openbare orde was ook teenwoordig en ŉ Nyala-pantservoertuig was naby die hof geparkeer.